Suvendu Adhikari HC: শুভেন্দুর বাড়ির বাইরে নিজের ইচ্ছামতো ক্যামেরা লাগাতে পারবে না পুলিস, নির্দেশ বিচারপতির

কলকাতা: শুভেন্দু অধিকারীর (Suvendu Adhikari) বাড়ি এবং বাড়ির বাইরে যেখানে কোনও জায়গায় সিসি ক্যামেরা লাগানো যাবে না।পুলিস নিজের ইচ্ছামতো ক্যামেরা লাগাতে পারবে না। শুভেন্দু অধিকারী (Suvendu Adhikari) যেখানে বলবেন, সেখানেই ক্যামেরা লাগাতে হবে প্রশাসনকে। শুভেন্দু অধিকারীর নিরাপত্তা সংক্রান্ত মামলায় নির্দেশ কলকাতা হাইকোর্টের (Calcutta High Court)  বিচারপতি রাজাশেখর মান্থার।

তিনি যেখানেই যাচ্ছেন, সেখানেই বিক্ষোভের মুখে পড়ছেন৷ কলকাতা হোক বা জেলা৷ কোথাও বাদ যাচ্ছে না ৷ কিছুদিন আগেই নিজের গড়েই বিভোক্ষের মুখে পড়েন বিজেপি নেতা শুভেন্দু অধিকারী৷ সেখান বিজেপির প্রার্থীর সমর্থনে ভোট প্রচারে গেলে তৃণমূল কর্মীদের বিক্ষোভের মুখে পড়েন তিনি৷

সব মিলিয়ে প্রশ্ন উঠছিল রাজ্যের অন্ততম বিরোধী নেতা শুভেন্দু অধিকারীর নিরাপত্তা নিয়ে।এর পরই তিনি হাইকোর্টের দ্বারস্থ হন। নিরাপত্তা সংক্রান্ত  মামলা দায়ের করেন শুভেন্দু। সেই মামলাতেই শুভেন্দু অধিকারীর মত’কে গুরুত্ব দেন বিচারপতি।জানিয়ে দেন শুভেন্দুর সম্মতি ছাড়া পুলিস কোথাও ক্যামেরা লাগাতে পারবেন না।

আরও পড়ুন  Anish Khan Murder: আনিস খান ‘খুনের’ ঘটনায় SIT তৈরি করল রাজ্য সরকার

অন্যদিকে, নিরাপত্তার আবেদন নিয়ে সোমবার আদালতের দ্বারস্থ হন কাঁথি পৌরসভার সমস্ত ওয়ার্ড ও ভাটপাড়ার পৌরসভার তিনটি ওয়ার্ডের বিজেপি প্রার্থীরা। কাঁথির পুরসভার বিজেপি প্রার্থীরা ও ভাটপাড়ার ১,১১ ও ৩ নম্বর ওয়ার্ডের বিজেপি প্রার্থীরা সোমবার আদালতে মামলাটি করেন।  তাঁদের অভিযোগ,  তাঁদেরকে বার বার প্রাণনাশের হুমকি দেওয়া হচ্ছে। সব জানার পরেও পুলিসি-প্রশাসন কোনও ভূমিকা নিচ্ছেন না। তাই তাঁদের দাবি, অবিলম্বে তাঁদের নিরাপত্তা দেওয়া হোক। বিচারপতি রাজা শেখর মান্থার এজলাসে এই মামলার জরুরি শুনানির আর্জি জানান তাঁরা। মঙ্গলবার এই মামলার শুনানি রয়েছে।